32004R1863
L 325/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1863/2004 НА КОМИСИЯТА
от 26 октомври 2004 година
за определяне на пазарен стандарт, приложим за култивираните гъби
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
като има предвид, че:
(1)
Култивираните гъби са между продуктите, включени в приложение I към Регламент (ЕО) № 2200/96 на Съвета, за които трябва да бъдат приети определени стандарти. Регламент (ЕО) № 982/2002 на Комисията от 7 юни 2002 г. относно определянето на пазарни стандарти за култивирани гъби (2) е бил изменян няколко пъти. За по-голяма прозрачност на световния пазар Регламент (ЕО) № 982/2002 на Комисията, следователно трябва да бъде отменен и заменен с нов регламент.
(2)
За тази цел и в интерес на запазването на прозрачност на световния пазар трябва да се вземе под внимание стандарт FFV-24 на Икономическата комисия за Европа на ООН (ООН/ИКЕ) относно пазарния и качествен контрол на култивираните гъби, препоръчан от работната група по стандарти за качеството на земеделски продукти към Икономическата комисия за Европа на Организацията на обединените нации (ООН/ИКЕ).
(3)
Прилагането на този нов стандарт трябва да позволи изтеглянето от пазара на продукция с незадоволително качество, да приведе продукцията към изискванията на потребителите и да улесни търговията, базираща се на честна конкуренция, като по този начин се подпомага повишаването на рентабилността.
(4)
Стандартите се прилагат при всички пазарни етапи. Транспортирането на дълги разстояния, съхранението за определен период и различните процеси, през които преминават продуктите, могат да причинят влошаване на качеството в известна степен, което се дължи на биологичното развитие на продуктите или на това, че са бързо развалящи се. Такова влошаване на качеството трябва да се взема предвид, когато стандартът се прилага при пазарните етапи след заготовката и експедицията.
(5)
Тъй като продуктите, класифицирани в клас „Екстра“, трябва да бъдат особено грижливо сортирани и пакетирани, в този случай трябва да се вземе под внимание само леката загуба на свежест и твърдост.
(6)
Мерките, предвидени в настоящия регламент, са в съответствие със становището на Управителния комитет по пресните плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Пазарният стандарт, приложим за култивираните гъби, попадащи в код по КН 0709 51 00, е посочен в приложението.
Настоящият стандарт се прилага при всички пазарни етапи при условията, посочени в Регламент (ЕО) 2200/96 на Съвета.
Въпреки това при етапите след пакетирането продуктите могат да проявят по отношение на изискванията на стандарта:
-
лека загуба на свежест и твърдост;
-
за продуктите, класифицирани в класове, различни от клас „Екстра“, леко намаляване на състоянието на свежест и на твърдост и леко влошаване на качеството, дължащо се на тяхното развитие и нетрайния им характер.
Член 2
Регламент (ЕО) № 982/2002 на Комисията се отменя.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 2004 година.